钦定古今图书集成/明伦汇编/氏族典/第218卷 > 罗亨信
## 钦定古今图书集成/明伦汇编/氏族典/第218卷 > 罗亨信

按《明外史罗亨信传》：“亨信，字用实，东莞人。永乐二年
进士。改庶吉士，授工科给事中，出视江浙水灾，进吏
科右给事中，坐累谪交阯为吏。居九年，仁宗嗣位，用
荐召为御史，核通州仓储，巡按畿内，清军山西，皆有
声。英宗立，超擢右佥都御史，练兵平凉。正统二年，蒋
贵讨阿台，朵尔只伯逗遛，亨信请治其罪。明年进兵”
大破之。亨信以参赞功，进秩一等。先是遭父丧夺情。
至是令归葬。还朝，改命巡抚宣府、大同。进右副都御
史，巡抚如故。土木变作，有议弃宣府城者。亨信仗剑
坐城下，令曰：“出城者斩。”人心始定。也先奉车驾至城
南，传命启门。亨信登城语曰：“奉命守城，不敢擅启闭。”
也先乃去。以守边劳，进左副都御史。景泰元年，年逾
七十。乞致仕。不许。入京陛见，辞益力，乃许焉。归八年
卒。